Il-Membri tal-PE qed jitolbu li jittieħdu miżuri ġodda biex jippromwovu kultura ta' tiswija u użu mill-ġdid u biex jappoġġjaw lin-negozji tal-oġġetti użati u s-sewwejja lokali. Nhar l-Erbgħa 25 ta' Novembru, il-Membri tal-PE adottaw riżoluzzjoni li tipproponi diversi passi konkreti għall-promozzjoni tal-konsum sostenibbli fis-suq uniku Ewropew, inkluż id-"dritt għat-tiswija". Kwotazzjoni: "Irridu ntemmu l-obsolexxenza prematura tal-prodotti billi npoġġuha fuq il-lista s-sewda ta' prattiki kummerċjali żleali u billi t-tul ta' żmien tal-garanziji legali nagħmluh proporzjonali għat-tul ta' ħajja stmat tal-prodotti; nistabbilixxu dritt reali għat-tiswija; u niggarantixxu informazzjoni ċara u konsistenti dwar id-durabbiltà tal-prodotti u l-kapaċità li dawn jissewwew b'tikkettar obbligatorju… Fl-aħħar nett, jeħtieġ li nieħdu vantaġġ mit-teknoloġiji l-ġodda biex inħaffu l-istabbiliment ta' ekonomija ċirkolari." Għaliex huwa importanti li nħeġġu l-konsum sostenibbli? Ir-rapport dwar suq uniku aktar sostenibbli , abbozzat mill-Membru Franċiż tal-Ħodor/Alleanza Ħielsa Ewropea David Cormand , jinnota li fl-2019, l-Overshoot Day tal-UE, li huwa l-jum li fih l-impronta ekoloġika tal-kontinent taqbeż il-kapaċità tal-ekosistemi tal-pjaneta, kien l-10 ta' Mejju, li jfisser li jkunu meħtieġa 2,8 dinjiet biex jiġu ssodisfati l-ħtiġijiet tagħna kieku l-abitanti kollha tal-pjaneta jikkunsmaw daqs l-Ewropej. Ir-rapport jgħid ukoll li s-sistema attwali ta' obsolexxenza ppjanata u n-nuqqas ta' aċċess għal spare parts, informazzjoni dwar garanziji u possibbiltajiet ta' tiswija ġġiegħel lin-nies jixtru oġġetti ġodda minflok ma jsewwu li jkollhom. Madwar 59 % tal-konsumaturi ma jafux li l-perjodu minimu legali ta' garanzija fl-UE huwa ta' sentejn. Skopri aktar dwar l-importanza u l-benefiċċji tal-ekonomija ċirkolari L-attitudnijiet tal-Ewropej lejn l-użu mill-ġdid u t-tiswija f'ċifri Huwa wkoll ċar ħafna li teżisti domanda pubblika għas-sostenibbiltà. Skont stħarriġ tal-Ewrobarometru, 77 % tal-Ewropej jippruvaw isewwu oġġetti qabel jixtru oġġetti ġodda u l-istudju dwar l-imġiba tal-2018 tal-Kummissjoni jgħid li l-konsumaturi għandhom tliet darbiet aktar ċans li jixtru prodott jekk dan ikun ittikkettat bħala durabbli u li jista' jissewwa. Madwar 79 % taċ-ċittadini tal-UE jgħidu li l-manifatturi tal-apparati diġitali għandhom ikunu meħtieġa jiffaċilitaw it-tiswija jew is-sostituzzjoni ta' parts individwali. Iċċekkja l-fatti u ċ-ċifri dwar il-ġestjoni tal-iskart tal-UE Il-Membri tal-PE kif iridu jiksbu konsum sostenibbli? Il-kwistjoni ewlenija fir-rapport hija sejħa biex jiġi stabbilit " dritt għat-tiswija ġenwin." It-tiswijiet għandhom ikunu sempliċi u affordabbli. Il-Membri tal-PE jridu li jkun hemm aċċess aħjar għall-informazzjoni dwar it-tiswijiet, promozzjoni tat-tiswijiet fid-djar, appoġġ għal min isewwi b'mod indipendenti u fuq livell lokali u garanzija li jiġu koperti t-tiswijiet tal-prodotti. Huma jridu wkoll isolvu l-kwistjoni tad-drittijiet tal-proprjetà intellettwali li jħallu d-dritt ta' tiswija biss għand id-disinjatur jew id-distributur. Barra minn hekk, qed jappellaw għal leġiżlazzjoni dwar it-tikkettar biex ikunu indikati d-durabbiltà ta' prodott u l-kapaċità li prodott jissewwa. Il-Membri tal-PE jridu wkoll jippromwovu kultura ta' użu mill-ġdid . Sabiex il-konsumaturi jkollhom fiduċja fil-prodotti użati, jeħtieġ li jkun hemm trasparenza kif ukoll garanziji li jiċċertifikaw il-kundizzjoni tal-prodotti. Il-Membri tal-PE huma favur mudelli tan-negozju bbażati fuq il-kiri, iżda jissuġġerixxu li dawn għandhom jiġu eżaminati bir-reqqa biex tiġi żgurata l-vijabbiltà fit-tul tagħhom. Huma jissuġġerixxu li t- teknoloġija diġitali tista' tintuża biex tippromwovi suq sostenibbli billi tistabbilixxi bażi tad-data komuni u passaport tal-prodott għal traċċar aħjar tal-prodotti u l-parts tagħhom tul il-katina tal-valur kollha; li jkun hemm skambji ta' informazzjoni bejn il-produtturi u l-konsumaturi; u sorveljanza tas-suq aktar effettiva. Jeħtieġ li jkun hemm analiżi xierqa biex jiġi ddeterminat jekk teknoloġija partikolari tkunx tirrispetta l-ambjent tul iċ-ċiklu kollu ta' ħajjitha, mill-estrazzjoni tal-materja prima u l-użu mill-ġdid ta' materjal sekondarju sal-ipproċessar tiegħu fi tmiem il-ħajja tiegħu, inklużi l-manifattura, it-trasport u l-użu tiegħu. Huma jinnotaw ukoll il-possibbiltà ta' effett ta' "rebound", li jseħħ meta l-kisbiet fl-effiċjenza jagħmlu prodott jew servizz irħas, li jwassal għal żieda fil-produzzjoni u l-konsum. Ir-rapporti jitolbu li l-istituzzjonijiet pubbliċi, li jammontaw għal 16 % tal-PDG tal-UE, jagħtu eżempju billi fl-offerti pubbliċi jagħtu prijorità lil kumpaniji żgħar, lokali u sostenibbli. Il-Membri tal-PE jridu wkoll li jkun hemm reklamar aktar responsabbli, inklużi regoli li jkopru l-estrazzjoni ta' data personali għal reklami ppersonalizzati u greenwashing, li jagħtu l-impressjoni falza li prodott ikun aktar tajjeb mil-lat ambjentali milli fil-fatt hu. Aktar informazzjoni Fajl dwar il-proċedura Kumitat IMCO Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF